דן בר"ג

**דן פנחס אלפרד בר"ג** (13 בספטמבר 1935 – 20 בנובמבר 2009) היה ארכאולוג ישראלי ופרופסור מן המניין במחלקה לארכאולוגיה באוניברסיטה העברית.

## ביוגרפיה
בר"ג נולד בלונדון ב-13 בספטמבר שנת 1935. הוריו, ד"ר גרשון וגרדה בר"ג עזבו את ברלין ועברו ללונדון בה התמחו בלימודי הרפואה. שניהם היו לפסיכואנלטיקאים בכירים. אביו היה מבחירי תלמידיו של פרופ' זיגמונד פרויד. מלונדון הגיעו לפלשתינה.

מצד אביו היה דן בר"ג צאצא של רבנו גרשום מאור הגולה, ראש ישיבת מינץ. השם בר"ג הוא קיצור של: בני רבנים גאונים.

דן גדל בתל אביב ולמד בבית הספר שלווה. מקצועו העתידי נעוץ בתחביבו של אביו אשר אסף פריטים מן התרבות העתיקה של הארץ שכללה כלי חרס, כלי זכוכית, מטבעות וכיוצ"ב.

כנער פקד דן את מפגשי "החברה הנומיסמטית לישראל" שבראשה עמד אז דר' אריה קינדלר. בנעוריו אף השתתף בחפירות ארכאולוגיות בתל חצור בהנהלתו של פרופ' יגאל ידין.

בר"ג שירת בצה"ל כקצין בחיל המודיעין, ולאחר שחרורו בשנת 1956 החל ללמוד ארכאולוגיה באוניברסיטה העברית בירושלים.

## פעילות מדעית
עבודת הדוקטור של בר"ג, בהדרכת פרופ' נחמן אביגד ופרופ' דונלד הרדן, יוחדה למחקר כלי הזכוכית במזרח הקדום, בתקופה הרומית והביזנטית. הוא השתמש בנרות חרס ומטבעות כדי ליצור כרונולוגיה עבור כלי זכוכית. בר"ג קיבל את תואר הדוקטור ב־1971, והיה למומחה בין לאומי בתחום כלי הזככוכית בכל תקופות העת העתיקה. עם חזרתו מלונדון ב-1968, שבה שקד על כתיבת הדוקטורט דן הצטרף לסגל האוניברסיטה העברית כאסיסטנט של פרופ' נחמן אביגד, ולמן שנת 1970 החל ללמד באוניברסיטה העברית וחלק עם תלמידיו את הידע העשיר שרכש בתחום התרבות החומרית של ארץ ישראל מהתקופה ההלניסטית ועד התקופה הביזנטית, בעיקר בנושא כלי הזכוכית בתקופות הללו.

הוא פרסם שורה ארוכה של מאמרים על תעשיות הזכוכית העתיקה. פרסומיו והישגיו בחקר הזכוכית העתיקה הקנו לו שם עולמי ותקופת-מה הוא אף שימש סגן נשיא האגודה העולמית לתולדות הזכוכית. בשנת 1973 הועלה לדרגת מרצה בכיר. בשנת 1978 היה לפרופסור חבר ובשנת 1985 התקבל כפרופסור מן המניין בחוג לארכאולוגיה.

בשל מומחיותו הוא הוזמן אל המוזיאון הבריטי בלונדון לכתוב עבורם את קטלוג המוזיאון לאוספי הזכוכית העתיקה שלהם.

תחום מחקר נוסף בו התמחה הוא האמנות היהודית העתיקה ותחום שלישי הוא נומיסמטיקה. שמו יצא לפניו בתחומים אלה ואחרים.

בשנות ה-70 למאה ה-20 משהועבר המכון לארכאולוגיה מגבעת רם בירושלים אל הר הצופים בר"ג שימש גם כאוצר לאוסף הנומיסמטי של המכון לארכאולוגיה, תפקיד בו עסק גם לאחר פרישתו מהוראה באוניברסיטה.

למן שנת 1975 ועד 2005, היה דן לנשיא החברה הנומיסמטית לישראל.

מאמריו בנושאי המטבעות העתיקים כוללים גילויים חשובים על ראשית הטביעה היהודית בארץ וכן הופעתו של שולחן לחם הפנים על מטבעותיו של השליט החשמונאי האחרון, מתתיה אנטיגונוס.

בר"ג אף חידש בתחום מטבעות בר כוכבא, ואף עסק בדגם המנורה שהוא סמל יהודי, בהופעתו על מטבעות השושלת המוסלמית האומאית.

מחקר חשוב נוסף שעשה הוא על מטמון של המלך הביזנטי בלדווין ג', כשגילה שהמטבעות נטבעו בבירת ממלכותו - ירושלים הצבלנית.

בר"ג נשא הרצאות רבות במסגרות שונות בתחומי התמחותו בארץ ובחו"ל והיה לאחד מאנשי המדע רחבי האופק והידע בארץ ואף נודע בקפדנותו ורמתו המדעית הגבוהה.

בשנת 2003 יצא לגמלאות מן האוניברסיטה העברית, אך המשיך בפעילותו המדעית בכל תחומי העניין שלו.

### חפירות ארכאולוגיות
בר"ג השתתף בחפירות אחדות מטעם המכון לארכאולוגיה ופרסום ממצאיהן. בין אלה יצוינו חפירות תל קסילה, חניתה, נהריה ובית שערים.

הוא עמד בראש משלחת החפירות לעין גדי, במסגרתה נחשף בית הכנסת בעין גדי, אשר שימש את הקהילה המקומית מהמאה הג' לספירה ועד שלהי התקופה הביזנטית.

### עריכה מדעית
במשך שנים ערך את כתב העת האנגלי ISRAEL EXPLORATION JOURNAL ובשל בקיאותו הרבה בכל תחומי הארכאולוגיה תרם רבות לכתב עת מדעי זה.

בר"ג ערך מדעית לאורך שנים את כתב העת של החברה הנומיסמטית לישראל "Israel Numismatic Journal".

## פרסים והוקרה
בשנת 2006 הוענק לו פרס קינדלר ע"ש אריה קינדלר, מטעם "החברה הנומיסמטית לישראל" שמעניק פרס שנתי עבור תרומה ייחודית למחקר הנומיסמטיקה (מטבעות) ומטרולוגיה (מידות ומשקלות).

בשנת 2014 יצא לכבודו כרך של כתב העת של החברה הנומיסמטית לישראלSTUDIES IN MEMORY OF DAN BARAG Israel Numismatic Journal 18

## פרסומים מדעיים

* Dan Barag, **The contribution of Masada to the history of early Roman glass**. In: Roman Glass,Two Centuries of Art and Invention, eds. M. Newby and K. Painter, London, The Society of Antiquaries of London, 1991, pp.137-14.
* Dan Barag, **New evidence on the foreign policy of John Hyrcanus I.** Israel Numismatic Journal, 12, 1992/93, pp. 1-12.
* Dan Barag, **Glass inlays in Phoenician ivories, glass and stone vessels**. In: Annales du 12e congres de l'Association international pour l'Histoire du Verre (Vienne, 1991), Amsterdam,,1993, pp.1-9.
* Dan Barag, **King Herod's royal castle at Samaria-Sebaste**. Palestine Exploration Quarterly, 125, 1993, pp: 3-18.
* Dan Barag, **Bagoas and the coinage of Judea.** In: Acts du XIe congr?s international de numismatique (Bruxelles, 1991), Louvain-la-Neuve, vol.1,1993, pp.261-265.
* Dan Barag and Malka Hershkowitz, **Lamps from Masada.** In: Masada IV, Jerusalem, Israel Exploration Society, 1994, pp.1-147."

רשימת הפרסומים המדעיים בתחום הנומיסמטיקה ראו:

* Rachel Barkay, A Bibliography of Dan Barag, **Israel Numismatic Journal** 18, 2014, pp. 10-14 

## קישורים חיצוניים
* דף אישי באתר האוניברסיטה העברית
* ביוגרפיה לזכרו 
* 
* פרס קינדלר, באתר החברה הנומיסמטית לישראל
* 
* ד' בר"ג, "חידושים בחקר קבר בני חזיר וקבר זכריה", קדמוניות, 123 (תשס"ב), עמ' 38–47
* 

## הערות שוליים

קטגוריה:ישראלים ילידי אנגליה
קטגוריה:בעלי תואר דוקטור מהאוניברסיטה העברית בירושלים
קטגוריה:ארכאולוגים ישראלים
קטגוריה:סגל האוניברסיטה העברית בירושלים: ארכאולוגיה והמזרח הקרוב הקדום
קטגוריה:יהודים הקבורים בהר המנוחות
קטגוריה:ישראלים שנולדו ב-1935
קטגוריה:ישראלים שנפטרו ב-2009